《木棉花歌》
清代·凌扬藻

炎徼烧春火云起，长虹下饮赤岸水。伟哉十丈珊瑚华，蒸天烈地森杈丫。

蛮烟蜑雨黦不得，巍然正色敷滂葩。晔兮红靺鞨，挂在峚阳枝。

屋乌偶相映，彩伞纷离离。昆冈烧后红玉热，赪龙战罢金鳞飞。

托身不越句漏土，要向赤日输精微。我来树下三叹息，亲睹东君好颜色。

祝融之宅南离宫，永教壮此文明国。

作者简介：（1760—1845）清广东番禺人，字誉钊，一字药洲。乾隆时诸生，曾从朱圭问学，工诗文。有《药洲诗略》等，并辑有《岭海诗钞》。